Bo Kristensen har drevet diskoteket Pakhuset i 37 år, men nu er det slut. Forrige sæson valgte han at lukke Løkkens sidste diskotek, for der kommer ikke længere nok unge mennesker til byen til, at værtshuset kan holdes kørende. - Jeg synes, det er ærgerligt, at de unge er forsvundet. Det er en helt anden by, vi kigger ind i, siger Bo Kristensen. Nu bygger Bo Kristensen i stedet New Yorker-lejligheder i de gamle festlokaler. - Nu er det slut med at fiske i havet blandt de unge mennesker. Der er ikke nogen. Til sidste håbede på, at det vendte, men det gjorde det ikke, siger Bo Kristensen. Siden 70'erne og frem til midten af 00'erne var Løkken ellers et mekka for feststemte unge mennesker med hang til natteliv. Byen var kendt som en festby og tiltrak unge mennesker fra både ind- og udland. Men larmen fra nattelivet og de fulde unge mennesker blev for meget for byens beboere, der klagede til politikerne, forklarer Birte Andersen, tidligere borgmester i Løkken-Vrå Kommune og byrådsmedlem i Hjørring Kommune. - Lige pludselig da man begyndte at hive drukfester ud på gaden, så blev det for meget, og der sagde byens befolkning stop, siger Birte Andersen. Ifølge Birte Andersen svinede de unge, ligesom de ødelagde byinventaret og stjal havemøbler. Diskotekerne lukkede ned Campingpladserne i midtbyen var små festivaler, som forgrenede sig ind til diskotekerne i løbet af natten. Politikerne ændrede lokalplanen for de bynære campingpladser, så der kunne etableres boliger på grundene, ligesom antallet af bevillinger blev strammet. Det gav dårlige betingelser for byens diskoteker, og antallet af unge, der rejste til byen faldt kraftigt. I sidste ende måtte diskotekener give op på grund af manglende omsætning, og de lukkede én efter én. I dag holder Birte Andersen fast i, at det var den rette beslutning, for hun mener, at Løkken alligevel ville have tabt kampen som festby til udenlandske turistmål som eksempelvis Sunny Beach i Bulgarien. - Løkken ville have været død, hvis ikke vi havde gjort det, siger Birte Andersen. Løkken tæt på døden På kort tid gik Løkken fra at være en by med festivalstemning til nærmest at være blottet for det. Stefan Karlborg har boet i Løkken i 30 år og er formand for Løkken Turist- og Handelstandsforening. Han oplevede transformationen som et chok. - Der var nogle år, hvor vi var nervøse for byen. Der var helt stille, og de virksomheder, der var, gik ned, siger Stefan Karlborg. Blandt Løkkens borgere er der delte meninger om manglen på de feststemte unge. - Jeg synes, det har været både godt og skidt. Det er blevet mere kedeligt, efter de unge er holdt med at komme. Jeg tror godt, vi kunne have plads til både de unge og børnefamilierne, siger Bøgild Nielsen. - Jeg synes, det er rigtig dejligt. Nu kan man sove om natten, siger Jytte Hangstrup. Nyt liv i byen I dag tiltrækker Løkken turister i alle aldre. Der er surfskole, og flere af butikkerne har åbent hele året rundt. - Byen er blevet voksen, vi har fået fokus på kvalitet og på nogen andre ting, siger Stefan Karlborg. Savner du ikke de unge, Birte Andersen? - Nej, det gør jeg ikke - forstået på den måde, at de unge selvfølgelig er velkomne. Men jeg savner ikke, den ballade der var, siger Birte Andersen. Bo Kristensen er trods lukningen tilfreds med Løkkens udvikling. Han synes dog, at der fra politisk side blev grebet for hårdt ind for at stoppe de unges fester. - Der er altid en diskussion, hvor meget der skal strammes, og jeg synes, der blev strammet for hårdt op, siger han.

Opsummering:
Løkken har stoppet for tilstrømningen af unge festglade mennesker og tiltrækker nu i høj grad familier og ældre turister.